Broj: 711-I-433-P-137-19/20-10-8

Zagreb, 14. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19. u daljnjem tekstu: ZSSI), **neanonimne prijave o mogućem sukobu interesa dužnosnika Gorana Aleksića, zastupnika u Hrvatskom saboru,** na 78. sjednici, održanoj 14. veljače 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Gorana Aleksića, zastupnika u Hrvatskom saboru, povodom aktivnosti koje je dužnosnik poduzimao u svojstvu aktivista udruge Franak, a za koje se u prijavama navodi da su poduzimane s ciljem promoviranja pojedinih odvjetnika, kao i povodom navoda da je dužnosnik na svom facebook profilu promovirao privatni posao svoje supruge, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je 17. travnja 2019.g. pod brojem: 711-U-1705-P-137/19-01-1 zaprimilo neanonimnu prijavu protiv dužnosnika Gorana Aleksića, zastupnika u Hrvatskom saboru, povodom koje je otvoren predmet pod brojem P-137/19.

Dana 18. travnja 2019.g. Povjerenstvo je zaprimilo još tri neanonimne prijave protiv istog dužnosnika, i to pod brojevima: 711-U-1723-P-140/19-01-4, 711-U-1739-P-141/19-01-5 i 711-U-1740-P-142/19-01-1 te su povodom istih otvoreni predmeti: P-140/19, P-141/19 i P-142/19.

S obzirom da su sve četiri zaprimljene prijave istovjetnog sadržaja te su podnesene protiv istog dužnosnika, Povjerenstvo je zaključkom broj: 711-I-941-P-137/19-02-18 od 3. svibnja 2019.g. spojilo navedene predmete u jedan postupak koji se vodi pod brojem P-137/19.

U navedenim prijavama u bitnome se navodi da dužnosnik Goran Aleksić iskorištava svoju poziciju saborskog zastupnika te medijski prostor i društvene mreže za reklamiranje odvjetnika Srđana Kalebota koji je njegov dobar prijatelj i suradnik u Udruzi Franak i političkoj stranci Snaga te stoga podnositelji prijave smatraju da su Goran Aleksić i Srđan Kalebota povezane osobe u smislu članka 4. stavka 5. ZSSI-a. U prijavama se nadalje navodi da Srđan Kalebota trenutno obavlja dužnost suradnika udruge Franak te da je do 27. listopada 2018.g. bio član Nadzornog odbora iste udruge, a trenutno je član Nadzornog odbora stranke Snaga, dok mu supruga obavlja funkciju članice Upravnog odbora udruge Franak.

Prijavitelji nadalje navode da se Goran Aleksić udružio u skupinu ljudi koja upravlja udrugom Franak i političkom strankom Snaga u cilju reklamiranja i slanja liste povlaštenih odvjetnika za zastupanje oštećenih klijenata banaka na e-mail adrese članova udruge Franak te u cilju skupljanja političkih bodova za sebe i za stranku Snaga. Riječ je o iskorištavanju neprofitne civilne udruge i organizacije civilnog društva u političke svrhe i s ciljem ostvarivanja političkih projekata.

Prijavitelji nadalje smatraju da priložena dokumentacija dokazuje da dužnosnik Goran Aleksić aktivno sudjeluje radu udruge Franak i u odlukama vodstva udruge te da odgovara na upite članova udruge s e-mail adrese pravo.udrugafranak@gmail.com, predstavljajući se kao udruga Franak, zatim da kao glavni predstavnik udruge i stranke vodi mail komunikaciju s odvjetnicima i vještacima na mail grupama koje su otvorene s ciljem komunikacije udruge, odvjetnika i vještaka, da na društvenim mrežama i u medijima reklamira odvjetnika Srđana Kalebotu i druge odvjetnike s popisa udruge, da ima utjecaj na čelne ljude udruge koji pod njegovim utjecajem i zajedno s njim iskorištavaju i zloupotrebljavaju medijski imidž neprofitne i uspješne udruge za reklamiranje spomenutog odvjetnika i drugih odvjetnika s popisa te za reklamiranje samog saborskog zastupnika Gorana Aleksića i političke stranke Snaga, da sudjeluje u kreiranju e-mail poruka koje se šalju na 30.000 mail adresa članova udruge, također sa svrhom reklamiranja odvjetnika i samog zastupnika Gorana Aleksića te njegove stranke Snaga, kao i da sudjeluje na konzultacijama i javnim tribinama udruge Franak po svim gradovima u Republici Hrvatskoj kao glavni govornik i voditelj, što više izgleda kao javno reklamiranje odvjetnika i kao politička kampanja.

U prijavama se također navodi da je u konkretnom slučaju riječ o udruživanju saborskog zastupnika Gorana Aleksića s povezanim osobama, i to s odvjetnikom Srđanom Kalebotom, njegovom suprugom, zatim s aktivisticom udruge i bivšom članicom Nadzornog odbora udruge Franak te članicom Nadzornog odbora političke stranke „Snaga" …………………….., s članicom Upravnog odbora i zaposlenicom ureda udruge Franak i političke stranke Snaga te članicom Glavnog odbora stranke Snaga ..…………, kao i s određenim odvjetnicima i aktivistima koji rade izračune za odvjetnike.

Prijavitelji obrazlažu da je riječ o udruživanju skupine ljudi i zlouporabi pozicija, u kojem sudjeluje i saborski zastupnik Goran Aleksić, a sve zbog skrivenih financijskih i političkih interesa određene skupine ljudi. Dužnosnik Goran Aleksić iskorištava svoju poziciju u medijima i Hrvatskom saboru s ciljem javnog reklamiranja povlaštenih odvjetnika, ali i iskorištavanja pozicije najmoćnijeg čovjeka neprofitne udruge Franak u ostvarivanju svojih političkih ambicija. Iako dužnosnik Goran Aleksić nema formalnu poziciju u Udruzi jer nije član upravnih tijela, isti javno priznaje da je „najistureniji" član udruge i da je kao takav aktivist i „produžena ruka udruge Franak". Goran Aleksić direktno je svojim utjecajem i reklamiranjem sudjelovao u ostvarivanju financijskih interesa odvjetnika Srđana Kalebote, a koji je to iskoristio pribavljanjem stranaka za svoj samostalni odvjetnički ured te kroz pružanje odvjetničkih usluga političkoj stranci Snaga.

Podnositelji prijave završno navode da je opisanim postupanjem Goran Aleksić zlouporabio svoju poziciju saborskog zastupnika te reklamiranjem izravno pogodovao odvjetniku Srđanu Kaleboti i ostalim odvjetnicima s liste odvjetnika te je iskoristio i zlouporabio svoj utjecaj na povezane osobe u vodstvu udruge Franak kako bi udruga javno reklamirala njega i političku stranku Snaga, čime je prekršio članak 5. i 7. ZSSI-a.

U prijavama se dodatno napominje da je u konkretnom slučaju došlo i do povrede Zakona o odvjetništvu s obzirom da je dužnosnik Goran Aleksić pomogao i poticao na kršenje navedenoga Zakona od strane odvjetnika Srđana Kalebote, što predstavlja nečasno postupanje od strane zastupnika u Hrvatskom saboru.

Dana 5. srpnja 2019.g. Povjerenstvo je pod brojem: 711-U-2529-P-223/19-01-1 zaprimilo još jednu prijavu podnesenu protiv dužnosnika Gorana Aleksića povodom koje je otvoren predmet broj P-223/19. U prijavi u bitnome se navodi da dužnosnik Goran Aleksić svoju stranicu na facebook-u koristi za reklamno, promidžbeno i promotivno djelovanje privatnog posla svoje supruge.

Povjerenstvo je dana 23. rujna 2019.g. donijelo zaključak broj: 711-I-1626-P-223/19-02-8 kojim je navedeni predmet spojen s predmetom broj P-137/19.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a, stoga je Goran Aleksić povodom obnašanja dužnosti zastupnika u 9. sazivu Hrvatskoga sabora obvezan postupati sukladno odredbama ZSSI-a.

Povjerenstvo je izvršilo uvid u dokumentaciju koja je dostavljena uz jednu od podnesenih prijava te utvrdilo da je podnositelj prijave priložio niz isprintanih e-mailova upućenih s e-mail adresa udruge Franak te niz objava na facebook profilima udruge Franak i Gorana Aleksića. Iz navedenih mailova i objava proizlazi da postoji lista odvjetnika koji su prošli edukaciju udruge Franak i koju udruga dostavlja na zahtjev svojih članova koji su uredno platili članarinu. Također, u većem broju objava dužnosnik hvali odvjetnika Srđana Kalebotu kao izvrsnog stručnjaka i suradnika udruge Franak.

Povjerenstvo je također izvršilo uvid u Registar udruga te utvrdilo da je u isti upisana udruga FRANAK – udruga za zaštitu potrošača korisnika financijskih usluga. Dužnosnik Goran Aleksić, niti odvjetnik Srđan Kalebota nisu upisani kao osobe ovlaštene za zastupanje navedene udruge.

Nadalje, dužnosnik Goran Aleksić je povodom saznanja stečenih iz medija da je Povjerenstvo zaprimilo prijavu protiv njega, dana 7. lipnja 2019.g. dostavio Povjerenstvu svoje očitovanje. U očitovanju dužnosnik u bitnome navodi da je Srđan Kalebota član udruge Franak te od 2015.g. aktivno sudjeluje u stručnim pravnim aktivnostima navedene udruge, i to uglavnom potpuno besplatno. S obzirom da ga je netko prijavio bivšem poslodavcu, morao je dati ostavku i otvoriti privatni ured. Dužnosnik potvrđuje da je nakon navedenog događaja nekoliko puta pohvalio Srđana Kalebotu na svom facebook zidu kao kvalitetnog i vrijednog odvjetnika, ali i čovjeka koji je zbog svoje humanosti morao napustiti dobro plaćeni posao i otvoriti privatnu praksu. Osim navedenoga, dužnosnik navodi da nije radio ništa drugo što bi se moglo nazvati reklamiranjem te ističe kako ne smatra objavu u kojoj pohvaljuje nečiji rad reklamiranjem. Dužnosnik navodi da nije zabranjeno bilo koga pohvaliti, ako svoj posao radi kvalitetno i uz dozu humanosti.

Dužnosnik nadalje obrazlaže da je nakon pravomoćne presude u slučaju franak te nakon odluke o tome da nema zastare potraživanja za preplaćene iznose iz CHF kredita, udruga Franak tražila način kako da pomogne ljudima koji su ugovarali CHF kredite, s obzirom da svi ti ljudi imaju pravo podnijeti privatne tužbe. Dužnosnik je polovicom 2018.g. došao na ideju da bi trebalo pozvati odvjetnike koji žele zastupati dužnike i s njima organizirati određena stručna savjetovanja kako bi se što bolje pripremili za zastupanje potrošača u slučaju franak. Udruga Franak je navedenu ideju prepoznala kao odličnu ideju te je podržala dužnosnika u tome da kao aktivist druge Franak pokrene projekt razmjene iskustava i sudske prakse s odvjetnicima koji to žele. Dužnosnik je stoga nekoliko puta putem facebook-a pozvao odvjetnike da se jave udruzi Franak. Također je oformljena zajednička mailing grupa na kojoj se razmjenjuje sudska praksa i stručna saznanja te su više puta organizirana savjetovanja s odvjetnicima, a odvjetnici koji su usvojili potrebna stručna znanja stavljeni su na posebnu listu koja se na zahtjev članova udruge Franak daje istima na uvid, kako bi između ponuđenih odvjetnika mogli nekoga izabrati za zastupanje. Pritom svi drugi odvjetnici koji žele zastupati potrošače, također mogu od udruge Franak dobiti sve potrebne informacije za što kvalitetnije vođenje budućih privatnih sporova, a s obzirom da je interes udruge Franak da odvjetnici koji zastupaju potrošače budu što bolje informirani. Udruga Franak je o tome donijela i posebnu odluku Upravnog odbora, u skladu s kojom je dužnosnik neka vrsta glavnog koordinatora.

U očitovanju dužnosnik nadalje se navodi da udruga Franak ima legitimni interes pomoći potrošačima, svojim članovima, da imaju što bolje i što kvalitetnije zastupanje na sudovima. Pritom se ne radi ni o kakvom pogodovanju odvjetnicima, već naprotiv, o pomoći potrošačima da dobiju što kvalitetnije pravno zastupanje. Dužnosnik ističe da u svemu tome nema nikakvu materijalnu korist, već mu je zadovoljstvo sudjelovati u toj aktivnosti udruge Franak i pomagati potrošačima da dobiju što bolje pravno zastupanje. Dužnosnik još navodi da, zajedno s drugim aktivistima, odgovara i pravne mailove udruge Franak kroz koje članovi dobivaju potrebne informacije važne za vođenje njihovih privatnih postupaka. Osim toga, dužnosnik je posljednjih mjeseci vodio na desetke tribina udruge Franak, na kojima je informirao potrošače o njihovim pravima. Rezultat svega navedenoga jest veliki porast privatnih tužbi te povećanje osviještenosti potrošača o njihovim pravima. Dužnosnik dodaje da je općepoznato što radi i na koji način jer konstantno u javnosti o tome govori.

Slijedom svega navedenoga, dužnosnik ne smatra da je njegov aktivizam u udruzi Franak u suprotnosti s obnašanjem dužnosti zastupnika u Hrvatskom saboru, već naprotiv, smatra da radi upravo ono zbog čega su ga potrošači oštećenici u slučaju franak izabrali za svojeg zastupnika. Udruga Franak ima tijela, a dužnosnik pojašnjava da nije član niti jednoga tijela udruge Franak, nego isključivo aktivist volonter.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. Zakona o udrugama („Narodne novine“ broj 74/14., 70/17. i 98/19.) propisano je da je udruga u smislu toga Zakona svaki oblik slobodnog i dobrovoljnog udruživanja više fizičkih, odnosno pravnih osoba koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj, te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljeve koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja.

Slijedom svega navedenoga, Povjerenstvo obrazlaže da je udruga svaki oblik slobodnog i dobrovoljnog udruživanja više fizičkih, odnosno pravnih osoba koje se udružuju radi zaštite njihovih probitaka i zauzimanja za zajednička uvjerenja i ciljeve.

Povjerenstvo nadalje tumači da ZSSI-om nije propisana zabrana prema kojoj dužnosnici ne bi smjeli biti vanjski aktivisti i podupiratelji udruge, članovi udruge ili pak članovi upravnih i nadzornih tijela udruge, uz ograničenje da smiju biti u tijelima najviše dvije udruge i bez prava na naknadu.

Također, potrebno je pojasniti da se djelovanje Gorana Aleksića kao aktivista udruge Franak mora odvojiti od djelovanja Gorana Aleksića kao zastupnika u Hrvatskome saboru. Naime, niti jedan e-mail koji je dostavljen uz prijave nije poslan s domene Hrvatskoga sabora, već isključivo s e-mail adresa udruge Franak kao udruge civilnog društva. Također, dio objava na facebooku na koje prijavitelj ukazuje objavljen je na facebook profilu udruge Franak, a dio na profilu Gorana Aleksića. Pritom je potrebno pojasniti da pojedina tijela javne vlasti imaju svoje facebook profile, međutim facebook profili pojedinih dužnosnika, pa tako i onaj Gorana Aleksića, ne predstavljaju ujedno i službene profile tijela u kojem obnašaju dužnost.

Slijedom navedenoga, Povjerenstvo nije utvrdilo da je dužnosnik Goran Aleksić prilikom slanja mailova koji su poslani s e-mail adrese udruge Franak te prilikom objava na svom facebook profilu postupao u svojstvu zastupnika u Hrvatskome saboru, već isključivo u svojstvu aktivista jedne od udruga civilnoga društva u kojoj je dužnosnik aktivno djelovao i prije nego što je postao zastupnik u Hrvatskom saboru.

Povjerenstvo obrazlaže da je ovlašteno provoditi postupke samo u odnosu na postupanja dužnosnika u obnašanju dužnosti na koju su imenovani ili izabrani, te nije nadležno prosuđivati postupanja dužnosnika u slučajevima kad isti nastupaju u svojstvu aktivista udruge civilnog društva, kao što je u konkretnom slučaju dužnosnik Goran Aleksić postupao u svojstvu aktivista udruge Franak. U opisanoj situaciji stoga ne postoje osnove za pokretanje postupka iz nadležnosti Povjerenstva.

Vezano za navode da je odvjetnik Srđan Kalebota postupao protivno Zakonu o odvjetništvu, treba istaknuti da navedeni odvjetnik nije dužnosnik u smislu ZSSI-a, niti je utvrđivanje predstavlja li određeno postupanje povredu odredbi navedenog Zakona, u nadležnosti Povjerenstva.

U pogledu navoda iz prijave u kojima se ukazuje da dužnosnik Goran Aleksić na svom profilu promovira privatni posao svoje supruge, Povjerenstvo je pozvalo podnositelja prijave da nadopuni svoju prijavu navođenjem konkretnih objava i datuma kad su objavljene.

Na tako postavljeni upit podnositelj prijave dostavio je odgovor putem e-maila u kojem se navodi da je dužnosnik promijenio svoj profil te su radnje kojima bi se mogli potvrditi navodi iz prijave tehnički neizvedive.

Povjerenstvo je izvršilo uvid u facebook profil dužnosnika Gorana Aleksića te provjerilo objave u posljednjih nekoliko mjeseci pri čemu nije utvrđeno da bi dužnosnikove objave imale obilježe reklamiranja privatnog posla svoje supruge.

Slijedom svega navedenoga, a s obzirom da iz prikupljenih podataka i dokumentacije ne proizlazi da je postupanjem dužnosnika Gorana Aleksića došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Goran Aleksić, elektronička dostava
2. Podnositeljima prijava
3. Objava na internetskoj stranici Povjerenstva
4. Pismohrana